STS-4
STS-4 oli NASA Space Shuttle'i programmi ja kosmosesüstik Columbia neljas missioon. See startis 27. juunil 1982 ja maandus 4. juulil. STS-4 oli kosmosesüstiku viimane katselend ning süstik kuulutati pärast missiooni lõppu kasutuskõlblikuks. Süstik viis kosmosesse mõned sõjalised seadmed ja süstiku pardal sooritati mõned teaduslikud katsed. Süstiku meeskonda kuulusid Ken Mattingly, kellele oli see Apollo 16 järel teine missioon ja Henry Hartsfield, kes oli oma esmalennul. Mattingly ja Hartsfield olid Space Shuttle'i programmi viimane kaheliikmeline meeskond. STS-4 oli ka esimene missioon, mille jaoks NASA ei komplekteerinud varumeeskonda.